作者:劉允濟
標題:經廬嶽回望江州想洛川有作
內容:龜山帝始營，龍門禹初鑿。出入經變化，俯仰憑寥廓。未若茲山功，連延並巫霍。東北疏艮象，西南距坤絡。宏阜自鬱盤，高標複回薄。勢入柴桑渚，陰開彭蠡壑。九江杳無際，七澤紛相錯。雲雨散吳會，風波騰鄬鄀。跡隨造化久，利與乾坤博。肸蠁精氣通，紛綸潛怪作。石渠忽見踐，金房安可託。地入天子都，巖有仙人藥。二門幾迢遞，三宮何倏爚。咫尺窮杳冥，跬步皆恬漠。仙才驚羽翰，幽居靜龍蠖。明牧振雄詞，棣華殊灼灼。盛葉匡西夏，深謀贊禹亳。黃雲覆鼎飛，絳氣橫川躍。佐曆符賢運，人期茂天爵。禮樂富垂髫，詩書成舞勺。清輝靖巖電，利器騰霜鍔。遊聖挹衢尊，鄰畿恭木鐸。巖仞包武侯，波瀾控文若。旋聞刈薪楚，遽睹升葵藿。稷契序揆圖，良平公輔略。重地資出守，英藩諒求瘼。豫章觀偉材，江州訪靈崿。陽岫曉氛氳，陰崖暮蕭索。潛伏屢鯨奔，雄飛更鷙搏。驚cb透煙霞，騰猿亂枝格。故園有歸夢，他山飛賞樂。帝鄉徒可遊，湟澗終旅泊。景物觀淮海，雲霄望河洛。城闕紫微星，圖書玄扈合。神功多粉繢，元氣猶斟酌。丞相下南宮，將軍趨北落。橫簪並附蟬，列鼎俱調鶴。四郊時迷路，五月先投龠。池榭宣瓊管，風花亂珠箔。舊遊勞夢寐，新知無悅樂。天寒欲贈言，歲暮期交約。夜琴清玉柱，秋灰變緹幕。風雲動翰林，宮徵調文鑰。言泉激為浪，思緒飛成繳。千里輝珠璣，五采含丹雘。鐘鼓旋驚鷃，瑾瑜俄抵鵲。竊價慚庸怠，叨聲逾寂莫。長望限南溟，居然翳東郭。